Απόφαση της Επιτροπής

της 26ης Ιουλίου 2000

για χρηματική συνδρομή της Κοινότητας στο πλαίσιο της εξάλειψης της πανώλης των πτηνών στην Ιταλία το 1999

[κοινοποιηθείσα υπό τον αριθμό Ε(2000) 2282]

Το κείμενο στην ιταλική γλώσσα είναι το μόνο αυθεντικό

(Κείμενο που παρουσιάζει ενδιαφέρον για τον ΕΟΧ)

(2000/510/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 1258/1999(2), και ιδίως το άρθρο 3 παράγραφοι 3 και 5,

Εκτιμώντας τα ακόλουθα:

(1) Το 1999 εμφανίστηκαν στην Ιταλία εστίες πανώλης των πτηνών. Η εμφάνιση της ασθένειας αυτής αποτελεί σοβαρό κίνδυνο για το ζωικό κεφάλαιο της Κοινότητας και, για να συμβάλλει στην ταχύτατη εξάλειψη της ασθένειας, η Κοινότητα έχει τη δυνατότητα να συμμετέχει χρηματικά στις επιλέξιμες δαπάνες που καταβάλλονται από το κράτος μέλος.

(2) Μόλις επιβεβαιώθηκε επίσημα η παρουσία της πανώλης των πτηνών, οι ιταλικές αρχές ανακοίνωσαν ότι έλαβαν τα κατάλληλα μέτρα, συμπεριλαμβανομένων των μέτρων που απαριθμούνται στο άρθρο 3 παράγραφος 2 της απόφασης 90/424/ΕΟΚ.

(3) Αναμένοντας να περατωθεί ο έλεγχος εκ μέρους της Επιτροπής ότι, αφενός μεν, τηρήθηκαν οι κτηνιατρικοί κοινοτικοί κανόνες και, αφετέρου, ότι πληρούνται οι προϋποθέσεις για χρηματική ενίσχυση της Κοινότητας, πρέπει να καταβληθεί αμέσως μια πρώτη προκαταβολή.

(4) Αργότερα είναι δυνατόν να καταβληθούν συμπληρωματικές δόσεις συναρτήσει των ελέγχων, εκ μέρους της Επιτροπής, των στοιχείων που ανακοινώθηκαν από την Ιταλία και των χρηματικών δυνατοτήτων.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Ιταλία μπορεί να λάβει χρηματική ενίσχυση της Κοινότητας για τις επιλέξιμες δαπάνες που καταβλήθηκαν στο πλαίσιο των μέτρων εξάλειψης των εστιών της πανώλης των πτηνών, που εμφανίστηκαν τον Δεκέμβριο 1999 και τον Απρίλιο 2000.

Άρθρο 2

1. Η χρηματική συμμετοχή της Κοινότητας καταβάλλεται στην Ιταλία σε δόσεις, συναρτήσει των στοιχείων που ανακοινώθηκαν από την Ιταλία και, των αποτελεσμάτων των ελέγχων της Επιτροπής που αναφέρονται στο άρθρο 4.

2. Ωστόσο η Ιταλία, μετά από αίτησή της, μπορεί να λάβει προκαταβολή 10 εκατομμυρίων ευρώ, μόλις εγκριθεί η παρούσα απόφαση.

Άρθρο 3

1. Με την επιφύλαξη του άρθρου 2, η χρηματική συμμετοχή της Κοινότητας καταβάλλεται συναρτήσει των δικαιολογητικών εγγράφων που υποβάλλονται από την Ιταλία.

2. Τα έγγραφα που αναφέρονται στην παράγραφο 1 περιλαμβάνουν: επιδημιολογική έκθεση για κάθε εκμετάλλευση στην οποία εσφάγησαν πτηνά και οικονομική έκθεση. Οι εκθέσεις αυτές υποβάλλονται με μηχανογραφημένη μορφή σύμφωνα με το υπόδειγμα και τις διαστάσεις που ζητήθηκαν από την Επιτροπή.

3. Τα δικαιολογητικά έγγραφα που αφορούν τα μέτρα που εφαρμόστηκαν κατά τη διάρκεια της περιόδου που αναφέρεται στο άρθρο 1, πρέπει να ανακοινωθούν το αργότερο έως την 1η Σεπτεμβρίου 2000.

Άρθρο 4

1. Η Επιτροπή, σε συνεργασία με τις αρμόδιες εθνικές αρχές, μπορεί να διενεργήσει επιτόπιους έλεγχους για να διασφαλιστεί η εφαρμογή των μέτρων και των δαπανών που καταβλήθηκαν.

Η Επιτροπή ενημερώνει τα κράτη μέλη για τα αποτελέσματα των διενεργηθέντων ελέγχων.

2. Τα άρθρα 8 και 9 του κανονισμού (ΕΚ) αριθ. 1258/1999 εφαρμόζονται mutatis mutandis.

Άρθρο 5

Η παρούσα απόφαση απευθύνεται στην Ιταλική Δημοκρατία.

Βρυξέλλες, 26 Ιουλίου 2000.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 160 της 26.6.1999, σ. 103.